google/wiki40b huggingface dataset:
UTC−04:30

UTC−04:30 είναι η ζώνη ώρας που αφαιρεί 4:30 ώρες από τον Συγχρονισμένο Παγκόσμιο Χρόνο. Χρησιμοποιήθηκε μόνο στην Βενεζουέλα, από τις 9 Δεκεμβρίου 2007ως την 1η Μαΐου 2016, οπότε επαναχρησιμοποιήθηκε η ζώνη ώρας UTC−04:00 μετά από απόφαση του προέδρου Νικολάς Μαδούρο.
Κεντρικές Φυλακές Λευκωσίας

Κρατούμενοι της ΕΟΚΑ

Κατά τη διάρκεια του αγώνα της ΕΟΚΑ φυλακίστηκαν 1.104 αγωνιστές, από τους οποίους οι 820 ηλικίας άνω των 18 και 284 ανήλικοι. Οι γυναίκες πολιτικοί κατάδικοι ήταν 76, οι καταδικασθέντες σε θάνατο, των οποίων η ποινή μετατράπηκε σε ισόβια δεσμά ή πολυετή φυλάκιση, ήταν 30 και οι καταδικασθέντες σε ισόβια 43.
Έντβαρντ Γκρηγκ

Πρώτα Χρόνια

Ο Έντβαρντ Γκριγκ γεννήθηκε στις 15 Ιουνίου 1843 στο Μπέργκεν της Νορβηγίας, μέσα στους κόλπους μιας μουσικής οικογένειας με σκωτικές ρίζες. Ο πατέρας του, εισαγωγέας ουίσκι από την Σκωτία, ήταν πρόξενος της Μεγάλης Βρετανίας στο Μπέργκεν και λάτρης της μουσικής. Η μητέρα του Γκεζίνε ήταν πιανίστρια και η πρώτη του δασκάλα στη μουσική.
Από νεαρή ηλικία άρχισε να μαθαίνει πιάνο, χωρίς να δείξει ιδιαίτερο ζήλο. Ο δεξιοτέχνης νορβηγός βιολονίστας Όλε Μπουλ ήταν αυτός που διέκρινε το ταλέντο του και σε ηλικία 15 ετών τον έπεισε να ασχοληθεί επαγγελματικά με τη μουσική. Ο νεαρός Έντβαρντ, με τη συνδρομή του πατέρα του, μετέβη στη Λειψία και ξεκίνησε μουσικές σπουδές στο περίφημο ωδείο της γερμανικής πόλης, από το οποίο αποφοίτησε τέσσερα χρόνια αργότερα. Οι πρώτες του μουσικές επιρροές προήλθαν από το έργο των Μέντελσον και Σούμαν.

Μουσική

Εκτός από το συνθετικό του έργο, ο Γκριγκ διακρίθηκε και ως πιανίστας. Συχνά περιόδευε στα μεγάλα μουσικά κέντρα της Ευρώπης, ερμηνεύοντας έργα του. Δείγματα της πιανιστικής του τέχνης διασώθηκαν σε ηχογραφήσεις γραμμοφώνου, που έγιναν στο Παρίσι το 1903. Τον έδενε φιλία με τους ομοτέχνους του Λιστ και Τσαϊκόφσκι, οι οποίοι υπήρξαν θαυμαστές του έργου του.
Η μουσική του Γκριγκ είναι βαθιά ριζωμένη στη νορβηγική λαϊκή παράδοση. Εντάσσεται στη ρομαντική παράδοση και χαρακτηρίζεται από τον εκλεπτυσμένο λυρισμό της. Τα πιο δημοφιλή του έργα είναι η λυρική σουίτα «Πέερ Γκυντ», που συνέθεσε για το ομώνυμο θεατρικό έργο του Ίψεν και το «Κοντσέρτο για πιάνο και ορχήστρα σε λα ελάσσονα».

Προσωπική Ζωή

Στην περίοδο των σπουδών του προσβλήθηκε από μια σοβαρή μορφή πνευμονίας, η οποία τον ταλαιπώρησε σε όλη του τη ζωή. Το 1867 και σε ηλικία 24 ετών παντρεύτηκε την πρώτη του εξαδέλφη Νίνα Χάγκερουπ, η οποία έγινε η αυθεντική ερμηνεύτρια των τραγουδιών του. Μαζί της απέκτησε μία κόρη, η οποία έφυγε από τη ζωή σε ηλικία μόλις 13 μηνών το καλοκαίρι του 1869.

Θάνατος

Ο Έντβαρντ Γκριγκ έφυγε από τη ζωή στις 4 Σεπτεμβρίου 1907. Κηδεύτηκε πάνδημα στη γενέτειρά του Μπέργκεν, παρουσία 40.000 λαού, ενώ στη χώρα κηρύχθηκε εθνικό πένθος. Η τελευταία του επιθυμία ήταν η επικήδεια τελετή να γίνει υπό τους ήχους του Πένθιμου Εμβατηρίου του Σοπέν και του δικού του Πένθιμου Εμβατηρίου, που έγραψε για την κηδεία του φίλου του Ρίκαρντ Νόρντραακ, συνθέτη του εθνικού ύμνου της Νορβηγίας.
Τσίνα Ματσάδο

Ζωή και καριέρα

Η Noelie Dasouza Machado γεννήθηκε στη Σαγκάη της Κίνας από Πορτογάλο πατέρα και Κινέζα μητέρα. Η γιαγιά της ήταν από την Γκόα. Οι γονείς της γνωρίστηκαν στο Χονγκ Κονγκ. Μετά τον δεύτερο Παγκόσμιο Πόλεμο, η οικογένειά της ταξίδεψε στην Αργεντινή, το Περού και την Ισπανία. Σε ηλικία 19 ετών, γνώρισε τον Ισπανό ταυρομάχο, Luis Miguel Dominguin. Όταν η σχέση με τον Dominguin τελείωσε, η Ματσάδο μετακόμισε στο Παρίσι και βρήκε δουλειά ως μοντέλο για τον Hubert de Givenchy.
Σε αυτό το διάστημα άλλαξε το όνομα της σε Τσίνα. Στη συνέχεια, εργάστηκε για τον Christian Dior, τον Oleg Cassini και τον οίκο Balenciaga. Εργάστηκε για τον οίκο Givenchy για τρία χρόνια και κατά τη διάρκεια, έγινε το πιο ακριβοπληρωμένο μοντέλο στην Ευρώπη, κερδίζοντας $1.000 την ημέρα.
Το 1957, παντρεύτηκε την ηθοποιό Martin LaSalle, ο γιος ενός διπλωμάτη, και φοιτητής της πολιτικής επιστήμης στη Σορβόννη, τον οποίο είχε γνωρίσει στο Παρίσι. Παρ ' όλα αυτά, κατά τη διάρκεια της σχέσης τους, τον άφησε για το βραβευμένο με Όσκαρ ηθοποιό, Γουίλιαμ Χόλντεν. Έπειτα επέστρεψε στον LaSalle για να τον παντρευτεί. Το ζευγάρι τελικά εγκαταστάθηκε στη Νέα Υόρκη όπου η Ματσάδο γνώρισε την Νταϊάνα Βρίλαντ και μέσω της Βρίλαντ, τον Ρίτσαρντ ΆΒεντον, με τον οποίο είχε αναπτύξει μια πολύ στενή φιλία. Σύμφωνα με δηλώσεις της, ο Άβεντον ήταν για εκείνη "ο μεγαλύτερος μέντορας στη ζωή της". 

Οι φωτογραφίες της Ματσάδο από τον Άβεντον ήταν αυτές που δημοσιεύθηκαν το Φεβρουάριο του 1959 στο τεύχος του Harper's Bazaar.
"Ήταν το 1958, και οι εκδότες λέγανε "δεν μπορώ να βάλω αυτό το κορίτσι στο περιοδικό. Όλοι στο Νότο θα σταματήσουν τις συνδρομές και κανείς δεν θα θέλει να διαφημιστεί μαζί μας!". Οι φωτογραφίες όμως, δημοσιεύθηκαν τον Φεβρουάριο του 1959, επειδή — και το έμαθα αυτό 20 χρόνια αργότερα— ότι ο Ντικ είχε απειλήσει να παραιτηθεί αν δεν τις χρησιμοποιήσουν!" 
Η επιτυχία της Ματσάδο άνοιξε τον δρόμο για τις επόμενες γενιές των έγχρωμων μοντέλων, από την Iman και την Ναόμι Κάμπελ στη Jourdan Dunn και τη Sessilee Lopez.
Η Ματσάδο εργάστηκε για τον Άβεντον αποκλειστικά και μόνο για τρία χρόνια πριν δουλέψει στο Harper's Bazaar ως Senior Fashion Editor και έπειτα ως Διευθύντρια Μόδας.Το 1989, είχε προστεθεί στη Διεθνής Λίστα με τους πιο Καλοντυμένους.
Η Ματσάδο απεβίωσε στις 18 Δεκεμβρίου του 2016, μια εβδομάδα πριν τα 87η γενέθλια, στο Νοσοκομείο Stony Brook από καρδιακή προσβολή.
Άντρη Βιολάρη

Η Άντρη Βιολάρη (27 Σεπτεμβρίου 1996) είναι Κύπρια ποδοσφαιρίστρια η οποία αγωνίζεται ως κεντρικός επιθετικός για την Κυπριακή εθνική ομάδα γυναικών.
Η Βιολάρη έχει κληθεί στην κυπριακή ομάδα για τους προκριματικούς αγώνες του ευρωπαϊκού πρωταθλήματος ποδοσφαίρου γυναικών 2021.
Νίκη Τζαβέλλα

Βιογραφικό

Σπούδασε Ψυχολογία και Οικονομικά στα Πανεπιστήμια Howard (ΗΠΑ) και Leeds (Ηνωμένο Βασίλειο). Μετεκπαιδεύτηκε ως υπότροφος της  American Field Service, του Eisenhower Foundation, του OECD και του Adenauer Stiftung.
Έχει διατελέσει Διοικητής του ΟΑΕΔ (1989-1993), Αντιπρόεδρος του Ιδρύματος Αποκατάστασης Ομογενών εξ Αλβανίας, Αντιπρόεδρος της εταιρείας INTRACOM, Μέλος και Αντιπρόεδρος της Επιτροπής Ολυμπιακών Αγώνων Αθήνα 2004, Αντιπρόεδρος του Ιδρύματος Κόκκαλη και Εντεταλμένη Σύμβουλος Διεθνούς Ανάπτυξης του Ομίλου ΑΝΤΕΝΝΑ.
Κατά την περίοδο 1996-2009 ήταν μέλος της Διεθνούς Επιτροπής του Πρύτανη της Σχολής John F. Kennedy School of Government του Πανεπιστημίου Χάρβαρντ.

Πολιτική σταδιοδρομία

Την περίοδο 1994-1996 διετέλεσε Βουλευτής Επικρατείας με τη Νέα Δημοκρατία.
Στις Ελληνικές ευρωεκλογές του 2009 συμμετείχε στο ψηφοδέλτιο του Λαϊκού Ορθόδοξου Συναγερμού όπου και εξελέγη. Στο Ευρωπαϊκό Κοινοβούλιο ήταν μέλος της ομάδας Ευρώπη της Ελευθερίας και Δημοκρατίας (EFD).
Την 21η Φεβρουαρίου του 2014 η Νίκη Τζαβέλα επανεντάχθηκε στην ΝΔ με την οποία ήταν υποψήφια Ευρωβουλευτής στις Ευρωεκλογές του 2014 (1η επιλαχούσα στην λίστα), καθώς και στις Ευρωεκλογές του 2019.
Κοτόν Σπορ Φουτμπόλ Κλαμπ ντε Γκαρουά

Ιστορία

Ο σύλλογος ιδρύθηκε το 1986.
Παλάτι των Αρχιεπισκόπων της Ναρμπόν

Τοποθεσία

Το παλάτι βρίσκεται στην καρδιά της πόλης της Ναρμπόν, στον γαλλικό νομό της Ωντ.

Περιγραφή

Το Παλάτι των Αρχιεπισκόπων της Ναρμπόν αποτελείται από το παλιό παλάτι με ρομανικές καταβολές και το νέο σε γοτθικό ρυθμό. Η πρόσοψή του περιλαμβάνει τρεις τετράγωνους πύργους που χρονολογούνται στον 13ο και 14ο αιώνα. Φιλοξενεί από τον 19ο αιώνα το δημαρχείο, το μουσείο τέχνης και ιστορίας και το αρχαιολογικό μουσείο της πόλης.

Ιστορικό

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Το σύνολο του Παλατιού των Αρχιεπισκόπων της Ναρμπόν και ο περίβολός του έχουν κατηγοριοποιηθεί ως ιστορικά μνημεία το 1840.
Σύνθετα αγωνίσματα στους Ολυμπιακούς Αγώνες

Τα σύνθετα αγωνίσματα στίβου εντάχθηκαν στις Ολυμπιάδες το 1904.

Ιστορικές αναφορές

Το 1904 στην Ολυμπιάδα του Σεντ Λούις των ΗΠΑ διεξήχθησαν τα αγωνίσματα του τρίαθλου και του δέκαθλου αλλά με διαφορετική σύνθεση αγωνισμάτων από τη σημερινή.
Αγώνισμα πεντάθλου υπήρχε και στο πρόγραμμα στίβου των Μεσοολυμπιακών του 1906 στην Αθήνα. Είχε φτιαχτεί ώστε να θυμίζει το αρχαίο πένταθλο, αφού περιλάμβανε τα αγωνίσματα: μήκος άνευ φοράς, ελληνική δισκοβολία, ακοντισμό, δρόμο 192 μέτρων και ελληνορωμαϊκή πάλη. Θα μπορούσε να ονομαστεί και "ελληνικό πένταθλο" και δεν συμπεριλήφθηκε ποτέ σε κανονική Ολυμπιάδα.
Το 1908 στο Λονδίνο δεν διεξήχθη κανένα σύνθετο αγώνισμα αλλά το 1912 στη Στοκχόλμη διεξήχθησαν δύο: πένταθλο και δέκαθλο. Το πένταθλο συνεχίστηκε ως το 1924 ενώ το δέκαθλο διεξάγεται συνεχώς μέχρι σήμερα.
Το πρώτο γυναικείο σύνθετο αγώνισμα ήταν το πένταθλο και μπήκε στους αγώνες του Τόκιο το 1964. Από το 1984 διευρύνθηκε σε έπταθλο.

Αγωνίσματα συνθέτων

Τα αγωνίσματα που έχουν αποτελέσει τα σύνθετα αγωνίσματα των ολυμπιάδων κατά καιρούς ήταν:
Γλυκερόλυση

Στην οργανική χημεία η γλυκερόλυση αναφέρεται σε οποιαδήποτε διεργασία στην οποία σπάζουν χημικοί δεσμοί μέσω αντίδρασης με γλυκερίνη. Ο όρος αναφέρεται σχεδόν αποκλειστικά στην αντίδραση μετεστεροποίησης της γλυκερόλης με τα τριγλυκερίδια (λίπη/έλαια) για τον σχηματισμό μειγμάτων μονο - και δι- γλυκεριδίων. Αυτές έχουν μια ποικιλία χρήσεων, όπως γαλακτωματοποιητές τροφίμων (π. χ. E471), μαγειρικά έλαια "χαμηλά σε λιπαρά",  (π.χ. περιέχει διακυλογλυκερόλη) και σε επιφανειοδραστικές ουσίες (όπως μονολαυρίνη).
Η διεργασία της μετεστεροποίησης δίνει ένα σύνθετο μείγμα των προϊόντων, ωστόσο δεν είναι όλα αυτά  ισοδύναμα χρήσιμα. Αυτό οδήγησε στην ανάπτυξη βελτιστοποιημένων μεθόδων ικανών να παράγουν προϊόντα καλύτερα προσδιορισμένα, ιδίως με τη χρήση ενζύμων, αντιδράσεων σε υπερκρίσιμο διοξείδιο του άνθρακα και με αντιδράσεις συνεχούς ροής. Η παραγωγή διγλυκεριδίων (συχνά αποκαλούμενων διακυλογλυκερόλες ή DAG) έχει μελετηθεί εκτενώς λόγω της χρήσης τους σε τρόφιμα, με συνολικές ετήσιες πωλήσεις περίπου 200 εκατ. δολαρίων στην Ιαπωνία από την εισαγωγή του στα τέλη της δεκαετίας του 1990 μέχρι το 2009.
Λίμνη Αλβέρτου

Γεωγραφία

Η λίμνη Αλβέρτου βρίσκεται στο κέντρο της ηπείρου, στα σύνορα μεταξύ της Ουγκάντας ​​και της Λαϊκής Δημοκρατίας του Κονγκό. Η λίμνη Αλβέρτου είναι η βορειότερη λίμνη του Albertine Rift, του δυτικού κλάδου του Ρήγματος Ανατολικής Αφρικής. Έχει μήκος περίπου 160 χιλιόμετρα και πλάτος 30 χιλιομέτρων, με μέγιστο βάθος 51 μ. Ενώ έχει επιφανειακό υψόμετρο 619 μ. πάνω από την επιφάνεια της θάλασσας. Η λίμνη Αλβέρτου είναι μέρος του περίπλοκου συστήματος του άνω Νείλου. Οι κυριότερες πηγές της λίμνης είναι ο Λευκός Νείλος, που ρέει από τη λίμνη Βικτόρια στα νοτιοανατολικά και ο ποταμός Σεμλίκι, που πηγάζει από τη λίμνη Εδουάρδου στα νοτιοδυτικά. Το νερό του Λευκού Νείλου είναι λιγότερο αλμυρό από αυτό της λίμνης Αλβέρτου. Στο νότιο άκρο της λίμνης, όπου εκβάλλει ο Σεμλίκι, υπάρχουν βάλτοι. Νότια της λίμνης Αλβέρτου, και ανάμεσα σε αυτήν και την λίμνη Εδουάρδου, βρίσκονται τα Όρη Ρουβενζόρι.
MLB

Ίδρυση

Στη δεκαετία του 1860, με τη βοήθεια του εμφυλίου πολέμου, το μπέιζμπολ τύπου "Νέας Υόρκης" εξελίχθηκε σε εθνικό παιχνίδι και δημιουργήθηκε το πρώτο κυβερνητικό σώμα του μπέιζμπολ, The National Association of Base Ball Players. Το NABBP υπήρξε ως ερασιτεχνικό πρωτάθλημα για 12 χρόνια. Μέχρι το 1867, περισσότερα από 400 σωματεία ήταν μέλη. Οι περισσότεροι από τους ισχυρότερους συλλόγους παραμένουν εκείνοι που εδρεύουν στα βορειοανατολικά των ΗΠΑ. Για την ίδρυση του επαγγελματικού μπέιζμπολ, το MLB καθιέρωσε το έτος 1869, όταν ιδρύθηκε η πρώτη επαγγελματική ομάδα, η Σινσινάτι Ρεντ Στόκινγκς.
InterCity Express

Το Intercity-Express (ICE, προφέρεται Ι - ΤΣΕ - Ε) είναι ένα σύστημα τραίνων υψηλών ταχυτήτων που χρησιμοποιείται κυρίως στην Γερμανία, αλλά και σε γειτονικές χώρες, όπως η Ελβετία, η Αυστρία, η Ολλανδία και το Βέλγιο. Το ICE θεωρείται στη Γερμανία ως η ναυαρχίδα της εταιρίας Deutsche Bahn.

Ιστορία

Τα Intercity-Express αντικατέστησαν το 1993 πολλά τραίνα InterCity που ήταν τα ταχύτερα των σιδηροδρόμων της Δυτικής Γερμανίας Deutsche Bundesbahn. Οι συρμοί ICE απαιτούν ειδικές γραμμές για να αναπτύξουν υψηλές ταχύτητες, αλλά μπορούν επίσης να κινηθούν σε συμβατικές διαδρομές με κανονικές ταχύτητες.
Η τρίτη γενιά πλέον αποτέλεσε αντικείμενο εξαγωγής σε διάφορες χώρες, ως προϊόν της Siemens και της Bombardier. Ο Ισπανικός Οργανισμός Σιδηροδρόμων RENFE χρησιμοποιεί στο δίκτυο της AVE επίσης συρμούς βασισμένους στους συρμούς ICE 3 (Siemens Velaro) κυρίως στην γραμμή Μαδρίτη - Βαρκελώνη οι οποίοι αναπτύσσουν ταχύτητες έως 310 χλμ/ώρα. Οι ευρύτερες εκδόσεις παραγγέλθηκαν από την Κίνα για τη σιδηροδρομική γραμμή Πεκίνο - Τιαντζίν (CRH 3) και από την Ρωσία για τη διαδρομή Μόσχα - Αγία Πετρούπολη και τη διαδρομή Μόσχα - Νίζνι Νόβγκοροντ (Velaro RUS).
Μάρκος Καρδίτσας

Ιστορία

Όλα τα κτήματα της Θεσσαλίας, μεταξύ των οποίων και το χωριό Μάρκος, ήταν εγγεγραμμένα στο κτηματολόγιο, το διατηρούμενο στην Κωνσταντινούπολη. Το χωριό του γαιοκτήμονα Μάρκου μνημονεύεται το 1336 ως αφιερωμένο στη μονή Ολυμπιώτισσα Ελασσόνος και φαίνεται κυρωμένο ελληνιστί δια χρυσόβουλου του Αυτοκράτορα Ανδρόνικου Γ΄ Παλαιολόγου. Μετά την πτώση της Κωνσταντινούπολης, το χωριό του Μάρκου μνημονεύεται στο οθωμανικό χειρόγραφο της Α΄ Απογραφής των ετών 1454/1455 μ.Χ. και στον γεωγραφικό χάρτη.
Ο Μάρκος με άλλα χωριά ήταν προστατευόμενα από το μοναστήρι της Λυκουσάδας. Το χωριό του Μάρκου αναφέρεται επίσης και στην πρόθεση 37 της Μονής του Δουσικού (Αγίου Βησσαρίωνος) στην Πύλη Τρικάλων το έτος 1530 όπως επίσης και στην πρόθεση του Μεγάλου Μετεώρου (μεταμορφώσεως του Σωτήρος) το 1520 και το 1592. Επίσης στην πρόθεση 215 της μονής Βαρλαάμ (Άγιοι Πάντες ) το 1613-14.
Επίσης αναφέρεται την 1η Αυγούστου 1730 σε ένα δίπλωμα που δόθηκε στην Μονή Ολυμπιώτισσα συντεταγμένο στη λατινική γλώσσα, υπογεγραμμένο από τον Πρίγκιπα Ροδόλφο τον Καντακουζηνό, με το οποίο χρυσόβουλο επικυρώνει παλαιά και νέα κτίσματα της Μονής Ολυμπιώτισσας. Σε αυτό το έγγραφο με αριθμό 10 το χωριό του Μάρκου αναφέρεται ως Δελμάρκο καθώς και το χωριό Μυρίχοβο (σημερινή Αγία Τριάδα Καρδίτσας):
’’In viciniis Larissarum oppidis Mirihovon, et DelMarco cum annlxis’’.
Κατά την εποχή της Τουρκοκρατίας στη Θεσσαλία (1430-1881), το χωριό Μάρκος διατήρησε το ελληνικό του όνομα. Από το 1881 που απελευθερώθηκε η Θεσσαλία υπήχθη διοικητικά στην επαρχία Καρδίτσης του Νομού Τρικάλων και συγκεκριμένα στο Δήμο Τιτανίου. Από το 1912, που αναγνωρίσθηκε ως Κοινότητα και μέχρι το 1928, φέρεται στο Υπουργείο Εσωτερικών με το όνομα Μάρκου. Από το 1928 μέχρι σήμερα με το όνομα Μάρκος.

Αξιοθέατα

Αξιοθέατα της Κοινότητας Μάρκου αποτελούν οι τέσσερις νεολιθικοί οικισμοί 7000 - 3000 π.Χ. αποκαλούμενοι και ως "Μαγούλες", οι οποίοι χαρακτηρίστηκαν ως αρχαιολογικοί χώροι από το 1964.
Επίσης, στον ιερό Ναό του Αγίου Γεωργίου, ο οποίος κτίσθηκε το 1566, βρίσκεται η θαυματουργή εικόνα του Αγίου Γεωργίου, που χρονολογείται το 1782, και το τέμπλο του ναού, που χρονολογείται το 1805. Στο Μάρκο υπάρχει από το 1744 η εκκλησιά του Αγίου Αθανάσιου και το νέο εκκλησάκι του Αγίου Φανουρίου. Σημαντικό τοπικό γεγονός αποτελούν τα πανηγύρια των τριών Αγίων με το πανηγύρι του Αγίου Φανουρίου να είναι το πιο δημοφιλές στην περιοχή.

Πολιτισμός και Αθλητισμός

Ο Μάρκος έχει δυο συλλόγους που ασχολούνται με τον πολιτισμό και τον αθλητισμό. Ο Μορφωτικός Σύλλογος «Η Δημιουργία», που ιδρύθηκε το 1978, και ο αθλητικός όμιλος Δόξα Μάρκου, που ιδρύθηκε το 1975.
Ο Μάρκος είναι από τις πρώτες Κοινότητες που ίδρυσαν Κέντρο Πολιτισμού και Κοινοτική Βιβλιοθήκη. Το αποκαλούμενο και ως Πνευματικό Κέντρο λειτουργεί από το 1972, όπως και η Κοινοτική Βιβλιοθήκη. Στο κέντρο του Μάρκου υπάρχει το πέτρινο Δημοτικό Σχολείο.
Λεβ Λοσίνσκι

Κατάλογος βραβείων

Ο Λοσίνσκι έχει συνθέσει σχεδόν 400 προβλήματα. Πάνω από εκατό έχουν κερδίσει τα πρώτα βραβεία. Θεωρείται ένας από τους μεγαλύτερους Ρώσους προβληματιστές. Ειδικευμένος στα ορθόδοξα προβλήματα, κέρδισε τα πρώτα εννέα σοβιετικά πρωταθλήματα επίλυσης προβλημάτων σε τρεις γύρους (από το 1945 έως το 1968) και τέσσερα πρωταθλήματα σύνθεσης στην κατηγορία των προβλημάτων δύο βολών (1947-1948, 1949- 1952, 1953-1955 και 1959-1961) καθώς και το πρωτάθλημα 1965-1966 στην κατηγορία των προβλημάτων σε περισσότερες από τρεις βολές.

Βιογραφία

Ο Λοσίνσκι ήταν καθηγητής μαθηματικών στο Πανεπιστήμιο της Μόσχας  .
Φασολάδα

Η φασολάδα ή φασουλάδα είναι ένα από τα δημοφιλέστερα παραδοσιακά πιάτα της ελληνικής κουζίνας. Καθιερώθηκε ως το εθνικό φαγητό των Ελλήνων, την εποχή της δικτατορίας Μεταξά.  Πρόκειται για σούπα από φασόλια και διάφορα λαχανικά ή και κρέας. Η φασολάδα είναι επίσης συνηθισμένο πιάτο και σε άλλες χώρες της Μεσογείου, όπως στην Κύπρο, την Ιταλία, την Ισπανία, την Τουρκία, την Αίγυπτο και αλλού. 
Στην Ελλάδα ανάλογο φαγητό συναντάμε από την αρχαιότητα. Ως φαγητό και θυσία στον θεό Απόλλωνα ήταν βασικό στοιχείο του εθίμου των πυανοψίων (που σήμαινε κυριολεκτικά «ημέρα της φασολάδας») και είχε δώσει το όνομα στον αντίστοιχο μήνα του αττικού ημερολογίου. Στην Ευρώπη η έλευσή της φασολιάς (επιστημονική ονομασία: Φασίολος ο κοινός, Phaseolus vulgaris) συντελέστηκε το 16ο αιώνα, έπειτα από την ανακάλυψη της Αμερικής. Το φυτό που ονομαζόταν κατά τους αρχαίους χρόνους φασίολος, φάσηλος ή φασήολος, πιθανολογείται ότι ήταν ένα είδος λούπινου.

Παρασκευή

Βασικά συστατικά της φασολάδας είναι εκτός από τα φασόλια, το κρεμμύδι (σωταρισμένο σε ελαιόλαδο) και ο πελτές ντομάτας, ενώ κατά βούληση στη σούπα προστίθενται σέλινο, καρότα και αλάτι. Συνήθως συνδυάζεται με πιπεριές (αποξηραμένες καυτερές πιπεριές, μπούκοβο ή τουρσί), οι οποίες της προσδίδουν ιδιαίτερη ελαφρώς πικάντικη γεύση. Σε πολλές περιοχές συνδυάζεται κατά το μαγείρεμα ή το σερβίρισμα με κρέας ή ψάρια (συνήθως καπνιστά ή διατηρημένα σε αλάτι), όπως λουκάνικο (ειδικά στο Πήλιο), καπνιστή ρέγγα ή ταραμοσαλάτα, ώστε η φασολάδα εμπλουτίζεται με λιπαρά και ζωικές πρωτεΐνες. Είναι περισσότερο συνηθισμένη το χειμώνα και συνοδεύεται από ελιές, διάφορα τουρσιά ή άλλη σαλάτα εποχής.
Ιβάν Τρισκόφσκι

Καριέρα

Ο Τρισκόφσκι ξεκίνησε την επαγγελματική του καριέρα σε δύο από τους μεγαλύτερους συλλόγους της χώρας του, την Βάρνταρ και την Ραμποτνίσκι προτού μετακομίσει στο Βελιγράδι τον Γενάρη του 2008 για λογαριασμό του Ερυθρού Αστέρα. Η ομάδα του Βελιγραδίου πλήρωσε 800 χιλιάδες ευρώ για να αποκτήσει τον ποδοσφαιριστή. Την σεζόν 2009-2010 δόθηκε δανεικός στην ομάδα της Ένωσις Νέων Παραλιμνίου. Με τις εμφανίσεις του κέρδισε την προσοχή του προπονητή του Α.Π.Ο.Ε.Λ., Ιβάν Γιοβάνοβιτς, με αποτέλεσμα να τον αποκτήσει δίνοντας στον Ερυθρό Αστέρα 300.000 ευρώ.
Ήταν βασικό στέλεχος της ομάδας των Σκοπίων κάτω των 21 και τον Μάιο του 2010 έκανε την πρώτη του συμμετοχή με την ομάδα των ανδρών, σημειώνοντας μάλιστα και γκολ, στην νίκη 3-1 με αντίπαλο το Αζερπαϊζάν.
Στέλιος Παναγόπουλος

Βιογραφικό

Ο Στέλιος Παναγόπουλος γεννήθηκε το 1939 στον Πειραιά. Σπούδασε οικονομικές επιστήμες στο London School of Economics and Political Science (LSE). Τραπεζίτης καριέρας, μετά τις σπουδές του στο LSE παρακολούθησε ειδικά τμήματα διετούς πανεπιστημιακής φοιτήσεως της Chase Manhattan Bank στη Νέα Υόρκη και στο Λονδίνο. Εξελίχθηκε σε υψηλόβαθμο διευθυντικό στέλεχος της Chase στις ΗΠΑ.
Τον συνέδεε φιλική σχέση με τον Ανδρέα Παπανδρέου και μετά την εκλογική νίκη του ΠΑΣΟΚ τον Οκτώβριο του 1981 διορίστηκε γενικός γραμματέας του Ελληνικού Οργανισμού Τουρισμού (ΕΟΤ). Παρέμεινε σε αυτή τη θέση ως τον Ιούλιο του 1982, οπότε και ανέλαβε διοικητής της Εθνικής Τράπεζας.
Από τον Ιούλιο του 1982 ως τον Ιούλιο του 1989 διετέλεσε διοικητής της Εθνικής Τράπεζας της Ελλάδoς, πρόεδρος της Ένωσης Ελληνικών Τραπεζών, πρόεδρος της ΕΤΕΒΑ (Ελληνική Τράπεζα Επενδύσεων και Βιομηχανικής Ανάπτυξης), πρόεδρος της Α.Ε. Ξενοδοχείων «ΑΣΤΗΡ», καθώς και πρόεδρος των τραπεζών Atlantic Bank της Νέας Υόρκης, South African Bank Of Athens στο Γιοχάνεσμπουργκ, National Bank Of Greece, Canada στο Τορόντο και Banque National De Grece, France στο Παρίσι
Κατά τη διάρκεια της διοίκησής του το δίκτυο υποκαταστημάτων εσωτερικού και εξωτερικού της Εθνικής Τράπεζας αυξήθηκε σημαντικά, με 99 νέες μονάδες εσωτερικού και 20 εξωτερικού, ενώ το έμψυχο δυναμικό έφτασε από 12.500 το 1981 στους 16.000 περίπου εργαζομένους το 1990. Στον τομέα της οργάνωσης καταβλήθηκαν προσπάθειες εκσυγχρονισμού της λειτουργίας της Τράπεζας με διεθνή εταιρεία συμβούλων.
Το 1994 τοποθετήθηκε στο ευρωψηφοδέλτιο του ΠΑΣΟΚ και υπηρέτησε ως ευρωβουλευτής του Κινήματος μέχρι το 1999, ενώ από το 1999 ως το 2002 χρημάτισε πρόεδρος και διευθύνων σύμβουλος της Επενδυτικής Τράπεζας της Ελλάδος.

Προσωπική ζωή

Ο Στέλιος Παναγόπουλος έχει κάνει τρεις γάμους. Ο πρώτος ήταν με την Μαριλένα Πατρονικόλα (ανηψιά του Αριστοτέλη Ωνάση), ο δεύτερος ήταν με την Λώρα Μολυβιάτη (κόρη του υπουργού της Νέας Δημοκρατίας Πέτρου Μολυβιάτη) και ο τρίτος με την γνωστή δημοσιογράφο Έλλη Στάη.
Δήμος Πόρτο Νόβο

Γεωγραφία

Ο Δήμος Πόρτο Νόβο βρίσκεται βορειοδυτικά του Πράσινου Ακρωτηρίου και δυτικά του νησιού Σάντο Αντάο. Καλύπτει όλη τη δυτική πλευρά του νησιού, δηλαδή, λίγο παραπάνω από το ένα τρίτο. Είναι ο δυτικότερος δήμος του Πράσινου Ακρωτηρίου. Συνορεύει στα βορειοανατολικά με το Ριμπέιρα Γκράντε και στα νοτιοανατολικά με το Πωλ. Έχει έκταση 54.26 km². Είναι σε έκταση ο δεύτερος μεγαλύτερος δήμος του Πράσινου Ακρωτηρίου μετά το Μπόα Βίστα.

Δημογραφία

Ο Δήμος Πόρτο Νόβο έχει πληθυσμό 18.335 κατοίκων (2005) με πυκνότητα 32.8κατοίκων ανά km². Είναι σε πληθυσμό ο έβδομος μεγαλύτερος δήμος του Πράσινου Ακρωτηρίου, μετά το Πράια, το Σάο Βιτσέντε, το Σάντα Κρουζ, το Σαλ, το Σάο Φιλίπε και το Δήμος Ριμπέιρα Γκράντε.

Ιστορία

Ο Δήμος Πόρτο Νόβο δημιουργήθηκε το 1971, όταν το νησί Σάντο Αντάο διαιρέθηκε σε τρεις δήμους: το Πόρτο Νόβο, το Ριμπέιρα Γκράντε και το Πωλ. Πριν το 1971 συμπεριελάμβανε μόνο το Ριμπέιρα Γκράντε και το Πωλ.